‘Tsotsi’-ster se luukse ‘loteryhuis’ opgeveilDie bekroonde aktrise Terry Pheto. (Foto: Instagram) Die Spesiale Ondersoekeenheid (SOE) laat Donderdagoggend die aktrise Terry Pheto se luukse huis in Bryanston in Johannesburg opveil omdat dit gekoop is met loterygeld wat veronderstel was om deur liefdadigheidsorganisasies gebruik te word. Die SOE het bevind die geld wat gebruik is vir die aankoop van die grond – en die latere bou van die spoggerige huis – is afkomstig van organisasies sonder winsbejag wat dit op hulle beurt by die Nasionale Loteryraad ontvang het. Die geld was veronderstel om gebruik te word vir ŉ openbare veldtog oor tradisionele besnydenis. Pheto, wat ŉ hoofrol in die Oscar-bekroonde fliek Tsotsi gespeel het, het verlede jaar ontken dat sy enigsins betrokke is by die beweerde bedrogspul by die Nasionale Loteryraad, het City Press vroeër berig. Luidens die berig word twee prokureurs, ŉ rekenmeester, die groephoof van ŉ hotel en ŉ voormalige kommissaris van die NLR ook by die skema betrek. Dit het glo behels dat hulle eiendomme gekoop het met geld wat hulle na bewering op bedrieglike wyse by die NLR gekry het. (Foto: Asset Auctions) Die eenheid het vroeër in die hooggeregshof ŉ bewaringsbevel teen Pheto bekom. Haar regspan het daarna aan die SOE en die batebeslagleggingseenheid gesê dat sy dit nie gaan betwis nie. Die drieslaapkamerhuis in Devonshirelaan word nou van die hand gesit. Dit spog onder meer met ŉ daktuin en onthaal-area, oopplan-eetkamer, gesinskamer, ŉ dubbelmotorhuis en blyplek vir personeel. Die openingsbod is R3 miljoen en volgens die afslaer sal die eiendom na verwagting tussen R4 miljoen en R6 miljoen behaal. (Foto: Asset Auctions) Die SOE sê die opveil van die huis is ŉ voortsetting van pogings om bates en geld te herwin wat staatsinstellings deur beweerde korrupsie kwyt is, asook om toekomstige verliese te verhoed. Pres. Cyril Ramaphosa het in 2020 ŉ proklamasie uitgevaardig wat die SOE bemagtig om enige bewerings van korrupsie en wanbestuur in die sake van die NLR en die gedrag van die raad se amptenare, te ondersoek.